Premierul Viorica Dăncilă spune că în vizita sa la Bruxelles a fost asigurată de către preşedintele Comisiei Europene, Jean Claude Juncker, că până la 1 ianuarie 2019, când va prelua preşedinţia Consiliului Europene, România va fi membru al spaţiului Schengen şi nu se va mai afla sub MCV. Ea a declarat, la Antena 3, că România îndeplineşte criteriile tehnice pentru a fi membru Schengen şi că este o decizie politică, existând ţări care se împotrivesc, iar Jean Claude Juncker va avea discuţii cu preşedinţii acestor state.

Foto: gov.ro

„Am discutat cu domnul preşedinte Juncker, mi-a dat asigurarea că România nu va intra în preşedinţia Consiliului Uniunii Europene fără să fie în Schengen şi în acelaşi timp cu sancţiunea MCV. România va trebui să aibă preşedinţia Consiliului Uniunii Europene la 1 ianuarie 2019, iar până la sfârşitul anului 2018 trebuie ca cele două lucruri atât de importante pentru România să se întâmple. Domnul preşedinte Juncker m-a sigurat de susţinerea dumnealui şi, bineînţeles, de susţinerea pentru România”, a declarat premierul Viorica Dăncilă, potrivit News.ro.

Ea a afirmat că sunt îndeplinite condiţiile tehnice pentru intrarea României în spaţiul Schengen, iar decizia este politică, fiind state care se împotrivesc

„Am avut asiguări de mai mult timp că îndeplinim criteriile teghnice Aici este mai mult o decizie politică, sunt ţări care se împotrivesc, dar cred că putem rezolva acest lucru prin discuţii pe care să le am atât la nivel naţional cu premierii ţărilor care se împotrivesc, dar şi la nivel european, cred că asigurarea dată de preşedintele Juncker este încurajatoare şi presupune discuţiile pe care dumnealui să le aibă cu preşedinţii ţărilor care încă cred că România nu trebuie să facă parte din Schengen”, a declarat premierul Viorica Dăncilă.

Întrebată dacă a discutat cu preşedintele Iohannis despre aceste chestiuni, ea a spus că va avea o discuţie cu şeful statului pentru că este important ca împreună să facă demersurile pentru ca până la sfârşitul anului 2018 România să intre în Spaţiul Schengen, iar MCV să fie ridicat.

„Este o sancţiune nedreaptă pentru România. În momentul în care o sancţiune este aplicată doar la două ţări, iar celelalte state membre nu au aceste sancţiuni şi nu se poate vorbi despre aceste sancţiuni creează un fel de frustrare şi un fel de pedeapsă pe care o aplici doar unor ţări. Acest lucru trebuie încheiat şi este important ca atât eu, în calitate de prim-ministru, şi preşedintele României, să facem toate demersurile astfel încât la încheierea anului 2018 să facem toate demersurile să vorbim despre România ca şi membră a spaţiului Schengen şi MCV să fie ridicat pentru România”, a adăugat Dăncilă.

Premierul Viorica Dăncilă s-a aflat, marţi şi miercuri, într-o vizită la Bruxelles.